Convocatòria de subvencions per a l’adquisició d’equips amb tecnologia RFID per a la gestió de les biblioteques públiques 2026

1. Objecte i finalitat
Subvencions en règim de concurrència competitiva per a ajuntaments amb biblioteques integrades al Sistema de Lectura Pública de Catalunya destinades al finançament de la implantació inicial d’un sistema complet de tecnologia RFID (radio frequency identification) o de la renovació integral d’un sistema existent que resulti obsolet, incompatible amb els estàndards vigents o insuficient per garantir un funcionament adequat, d’acord amb les bases específiques reguladores aprovades inicialment pel Ple de la Diputació en la sessió de 17 de març de 2026 i posteriorment pel Ple el 21 d’abril de 2026, amb l’aprovació d’una modificació substancial, i publicades al Butlletí Oficial de la Província de Girona (BOPG) número 84, de data 5 de maig de 2026.
No són objecte d’aquesta convocatòria les actuacions parcials o complementàries (ampliacions d’equipaments, reposicions d’etiquetes o actuacions parcials).
· Criteris de valoració

Les sol·licituds s’avaluaran a partir de la documentació presentada per les entitats peticionàries, d’acord amb la puntuació que correspongui en funció dels paràmetres següents: 

a) Indicadors de préstec i usuaris actius per habitant (fins a 20 punts). 

Es valorarà la mitjana anual provincial publicada dels indicadors següents:

· Préstec per habitant
· Usuaris actius per habitant

Cada indicador es puntuarà de manera independent, amb un màxim de 10 punts per indicador. La biblioteca amb el valor més alt en cadascun dels indicadors obtindrà 10 punts. Per a la resta de sol·licituds, es fa un repartiment proporcional a partir d’aquests 10 punts per cadascun dels conceptes. 

b) Percentatge de proposta de cofinançament (fins a 10 punts). 

A la sol·licitud amb el percentatge més alt a càrrec del pressupost municipal dedicat al projecte per al qual es demana la subvenció, se li donen automàticament 10 punts. Per a la resta de sol·licituds, es fa un repartiment proporcional a partir d’aquests 10 punts. 

c) Adequació total del municipi als paràmetres del Mapa de Lectura Pública en el moment de la sol·licitud (fins a 30 punts). 

	Superfície
	5 punts

	Fons
	5 punts

	Recursos humans
	10 punts

	Horari
	10 punts



El 100 % de l’adequació als mínims que, per cadascun dels conceptes, estableix el Mapa de Lectura Pública obtindrà la màxima puntuació. El percentatge de compliment es tradueix en una puntuació proporcional en cada cas.

d) Despeses subvencionables sol·licitades (fins a 30 punts). 

	Arcs antifurt
	8 punts

	Màquines d’autopréstec
	8 punts

	Estacions de treball
	6 punts

	Etiquetes
	4 punts

	Servei d’etiquetatge
	4 punts



e) Concessió de subvencions per a l’adquisició d’equips amb tecnologia RFID per a la gestió de les biblioteques públiques de la Diputació de Girona (fins a 10 punts). 

Es valorarà si la biblioteca objecte de sol·licitud ha rebut anteriorment una subvenció per a la implantació de tecnologia RFID.

	Si s’ha concedit alguna subvenció pel mateix concepte
	0 punts

	Si no s’ha concedit mai cap subvenció pel mateix concepte  
	10 punts



2. Dotació econòmica i determinació de l’aplicació pressupostària
L’import total destinat a la convocatòria és de 40.000,00 euros. L’aplicació pressupostària a què es carrega el crèdit pressupostari i l’import són els que es detallen a continuació: 
	Aplicació pressupostària
	Import (en €)

	301 33210 7620200
	40.000,00 €

	Total
	40.000,00 €



El pagament es realitzarà amb bestreta del 70% posterior a la concessió i el 30% restant posterior a la justificació previ informe favorable del centre gestor.
3. Termini de presentació de sol·licituds
El termini de presentació de sol·licituds és de quinze dies naturals a partir de l’endemà de la publicació de l’extracte de la convocatòria al BOPG.
Cal formular les sol·licituds mitjançant el model normalitzat disponible al web de la Diputació de Girona, que s’ha d’acompanyar de la documentació a què fa referència l’article 7 de les bases reguladores.
Les sol·licituds s’han de presentar telemàticament (EACAT), i han d’estar signades electrònicament mitjançant un certificat validat en la plataforma PSIS del Consorci d’Administració Oberta de Catalunya.
· Àmbit temporal de les accions subvencionables

Se subvencionaran actuacions, activitats o inversions dutes a terme un any abans de la data de publicació de la convocatòria i fins a sis mesos després de l’endemà de la data de concessió. 

· Termini per justificar les subvencions

El termini per justificar les subvencions és des de l’endemà de la data de concessió i fins a  trenta dies a comptar de l’endemà de l’acabament del termini d’execució.

4. Termini de resolució i notificació 
4.1. Termini de resolució
El termini per resoldre sobre la convocatòria és el que determinen les bases. Una vegada transcorregut el termini sense que s’hagi adoptat una resolució, els sol·licitants podran entendre desestimades les seves sol·licituds per silenci administratiu.
4.2. Termini de notificació
Es notificarà la resolució a tots els beneficiaris de manera individualitzada, tal com estableix l’article 41.1 de la Llei 39/2015, d’1 d’octubre, del procediment administratiu comú de les administracions públiques, i també als peticionaris la sol·licitud dels quals hagi estat desestimada, en el termini màxim de deu dies hàbils, a comptar de la data en què s’adopti l’acord. 

5. Règim de recursos
La resolució de la convocatòria posa fi a la via administrativa. Contra aquesta resolució escau interposar un recurs contenciós administratiu davant la secció contenciosa administrativa dels tribunals d’instància de Girona en el termini de dos mesos a comptar de l’endemà de la notificació. Alternativament, i de manera potestativa, s’hi pot interposar un recurs de reposició davant del President de la Diputació de Girona en el termini d’un mes a comptar de l’endemà de la notificació. 

6. Publicitat
Aquesta convocatòria es publicarà al tauler electrònic d’anuncis de la Diputació i al web, i, d’acord amb el que estableix l’article 17.3 b de la Llei 38/2003, de 17 de novembre, general de subvencions, se’n publicarà l’extracte al BOPG.

